和丁祖舜綠笋之韻
作者：陳淳
朝代：宋

paragraphs: 哦風徑遊衛山峬，溢耳謠言如春敷。
猗猗青青發三嘆，熟察其調未免粗。
當年載歌淇水澳，區區但取枝葉綠。
惡知中有至味存，爽人神思勝於玉。
料想厥種未爲良，校之吾邦君視僕。
吾邦此君最佳處，惟在根萌毓坤腹。
出塵妙質瑩無疑，徹骨不容疵纖釐。
地靈精白氣所孕，圃師培壅工弗施。
火行用事正炎鬰，故遣特特清南垂。
鑽泥苯䔿伸蟄龍，軋石朧腫亞卧獅。
蓄節正直已不拔，藏心塞實如無私。
新班黄甲固脆潤，半露青簪猶珍奇。
雨餘荷鋤試一訪，穎穎競脫毛囊錐。
發封奏之金錯刀，片片逐刃滋瓊脂。
未數冰谷素龍肝，豈遜金墉白雲芝。
天然真味本自足，不待滑瀡甘以飴。
烹煎燔炙無不可，論材宜爲百品師。
疏腸滌胃掃煩穢，侑巵贊膳功誰知。
九飣槃中若得此，方貢諸羞特餘子。
簞瓢陋巷時相逢，炳腹琅玕焰欲起。
從知種種山海腴，那有似此清中癯。
吳蓴楚荇儻埒美，恰類𨢎䤙擬醍醐。
貓舄班孫真徒胥，何復敢校榮與枯。
信哉超越天地爐，君子之德他所無。